

VLADA REPUBLIKE HRVATSKE

Zagreb, 14. ožujka 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo rada, mirovinskoga sustava, obitelji i socijalne politike  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o isplati jednokratnog novčanog primanja korisnicima mirovine radi ublažavanja posljedica rasta troškova života  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 8. i članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ donijela

**O D L U K U**

**o isplati jednokratnog novčanog primanja korisnicima mirovine**

**radi ublažavanja posljedica rasta troškova života**

**I.**

Ovom Odlukom uređuje se isplata jednokratnog novčanog primanja korisnicima mirovine ostvarene u Republici Hrvatskoj u obveznom mirovinskom osiguranju i korisnicima mirovina ostvarenih u državama s kojima Republika Hrvatska ima sklopljen međunarodni ugovor o socijalnom osiguranju ili državama koje primjenjuju uredbe Europske unije o koordinaciji sustava socijalne sigurnosti, koji imaju prebivalište u Republici Hrvatskoj radi ublažavanja posljedica rasta troškova života, u iznosima i pod uvjetima koji se uređuju ovom Odlukom.

**II.**

Jednokratno novčano primanje iz točke I. ove Odluke isplatit će se korisnicima mirovine iz obveznog mirovinskog osiguranja, zatečenima u isplati mirovine za mjesec veljaču 2024., ako im ukupno mjesečno mirovinsko primanje isplaćeno u Republici Hrvatskoj za mjesec veljaču 2024. ne prelazi iznos od 880,00 eura.

U ukupno mirovinsko primanje iz stavka 1. ove točke uračunava se iznos mirovine iz obveznog mirovinskog osiguranja, iznos dokupljene mirovine čija je isplata preuzeta prema Zakonu o nastavku isplate dokupljenih mirovina („Narodne novine“, broj 130/17.) i drugi dodatci koji se isplaćuju uz mirovinu, osim naknade zbog tjelesnog oštećenja i doplatka za pomoć i njegu.

Iznos jednokratnog novčanog primanja korisnicima mirovine iz stavka 1. ove točke određuje se na sljedeći način:

|  |  |
| --- | --- |
| Iznos ukupnog mirovinskog primanja | Iznos jednokratnog novčanog primanja |
| do 320,00 eura | 160,00 eura |
| od 320,01 do 460,00 eura | 120,00 eura |
| od 460,01 do 600,00 eura | 80,00 eura |
| od 600,01 do 730,00 eura | 60,00 eura |
| od 730,01 do 880,00 eura | 50,00 eura. |

**III.**

Korisnicima mirovine iz točke I. ove Odluke, kojima se uz mirovinu ostvarenu u Republici Hrvatskoj isplaćuje i mirovina iz država s kojima Republika Hrvatska ima sklopljen međunarodni ugovor o socijalnom osiguranju ili koje primjenjuju uredbe Europske unije o koordinaciji sustava socijalne sigurnosti i kojima ukupno mirovinsko primanje ostvareno u Republici Hrvatskoj i u inozemstvu ne prelazi iznos od 880,00 eura, jednokratno novčano primanje isplatit će se u skladu s točkom II. ove Odluke pod uvjetom da dostave dokaz o neto iznosu inozemne mirovine za mjesec veljaču 2024.

Korisnici mirovine iz stavka 1. ove točke obvezni su Hrvatskom zavodu za mirovinsko osiguranje do 31. svibnja 2024. dostaviti dokaz o iznosu mirovine za mjesec veljaču 2024. koju je isplatio inozemni nositelj osiguranja radi isplate jednokratnog novčanog primanja u skladu s točkom II. ove Odluke.

Korisnicima mirovine iz točke I. ove Odluke, kojima se mirovina isplaćuje samo iz država s kojima Republika Hrvatska ima sklopljen međunarodni ugovor o socijalnom osiguranju ili državama koje primjenjuju uredbe Europske unije o koordinaciji sustava socijalne sigurnosti na transakcijski račun u poslovnoj banci u Republici Hrvatskoj i kojima ukupno mirovinsko primanje iz inozemstva isplaćeno za mjesec veljaču 2024. na transakcijski račun korisnika otvoren u banci u Republici Hrvatskoj ne prelazi iznos od 880,00 eura, jednokratno novčano primanje isplatit će se u skladu s točkom II. ove Odluke pod uvjetima da u Republici Hrvatskoj imaju prebivalište u neprekidnom trajanju od najmanje tri mjeseca neposredno prije donošenja ove Odluke i dostave dokaz o neto iznosu inozemne mirovine za mjesec veljaču 2024.

Korisnici mirovine iz stavka 3. ove točke obvezni su Hrvatskom zavodu za mirovinsko osiguranje najkasnije do 31. svibnja 2024. dostaviti dokaz o iznosu mirovine za mjesec veljaču 2024. koju je isplatio inozemni nositelj osiguranja kao i broj transakcijskog račun korisnika mirovine otvorenog u banci u Republici Hrvatskoj radi isplate jednokratnog novčanog primanja u skladu s točkom II. ove Odluke.

Iznos neto mjesečne mirovine koji korisnik iz stavka 1. i 3. ove točke prima u valuti na teret inozemnog nositelja socijalnog osiguranja preračunat će se u vrijednost eura po srednjem tečaju Hrvatske narodne banke važećem na dan 29. veljače 2024.

**IV.**

Korisnicima mirovine iz točke I. ove Odluke koji su zaposleni, odnosno obavljaju djelatnost na temelju koje postoji obveza osiguranja i kojima zbroj ukupnog prihoda ostvarenog po osnovi zaposlenja odnosno obavljanja djelatnosti i mirovine za mjesec veljaču 2024. ne prelazi iznos od 880,00 eura, jednokratno novčano primanje isplatit će se u skladu s točkom II. ove Odluke.

**V.**

Ako korisnici obiteljske mirovine žive odvojeno, svakoj skupini korisnika podijeljene obiteljske mirovine isplata jednokratnog novčanog primanja pripada uz uvjete i u iznosu određenom prema točki II. ove Odluke.

**VI.**

Jednokratno novčano primanje pod uvjetima iz točaka II., III. i IV. ove Odluke pripada i korisnicima kojima su postupci ostvarivanja prava na mirovinu u tijeku, a priznato im je pravo na isplatu mirovine na dan 29. veljače 2024. ili ranije te su zatečeni u isplati za mjesec veljaču 2024. najkasnije na dan 15. svibnja 2024.

Jednokratno novčano primanje u skladu s ovom Odlukom isplatit će se najkasnije u mjesecu ožujku 2024., a korisnicima iz stavka 1. ove točke i točaka III. i IV. ove Odluke najkasnije u mjesecu lipnju 2024.

**VII.**

Ako se naknadno utvrdi nepripadnost prava na isplatu mirovine, korisnik je dužan vratiti isplaćeno jednokratno novčano primanje.

**VIII.**

Jednokratno novčano primanje ne smatra se dohotkom sukladno članku 8. stavku 2. točki 7. Zakona o porezu na dohodak („Narodne novine“, br. 115/16., 106/18., 121/19., 32/20., 138/20., 151/22. i 114/23.) te nije prihod u smislu članka 14.c Zakona o dobrovoljnom zdravstvenom osiguranju („Narodne novine“, br. 85/06., 150/08., 71/10., 53/20., 120/21. i 23/23.).

Jednokratno novčano primanje ne može biti predmet ovrhe.

**IX.**

Sredstva za provedbu ove Odluke osigurana su u državnom proračunu Republike Hrvatske.

**X.**

Za provedbu ove Odluke zadužuje se Hrvatski zavod za mirovinsko osiguranje.

**XI.**

Ova Odluka stupa na snagu prvog dana od dana objave u „Narodnim novinama“.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E NJ E**

Kako bi se ublažile posljedice rasta troškova života, ovom Odlukom predlaže se isplata jednokratnog novčanog primanja za korisnike mirovine iz obveznog mirovinskog osiguranja s prebivalištem u Republici Hrvatskoj zatečenim u isplati mirovine za mjesec veljaču 2024., ako im ukupno mjesečno primanje isplaćeno u Republici Hrvatskoj za mjesec veljaču 2024. ne prelazi 880,00 eura.

Posebno se navode sva mirovinska primanja koja se računaju u spomenuti limit, dokupljena mirovina čija je isplata preuzeta prema Zakonu o nastavku isplate dokupljenih mirovina te drugi dodatci (primjerice zaštitni dodatak priznat prema propisima do 31. prosinca 1998. i sl.) koji se isplaćuju uz mirovinu, osim naknade zbog tjelesnog oštećenja i doplatka za pomoć i njegu koji se ostvaruje u mirovinskom sustavu prema ranije važećim propisima.

Vlada Republike Hrvatske je radi pomoći umirovljenicima s nižim mirovinskim primanjima u protekle dvije godine donijela sedam mjera kojima je omogućena isplata jednokratnih novčanih primanja za što je u državnom proračunu osigurano više od 458 milijuna eura.

Ovom odlukom dodatno se ublažava utjecaj povećanih troškova života na standard umirovljenika s nižim mirovinskim primanjima u skladu s gospodarskim mogućnostima.

Iznos jednokratnog novčanog primanja ovisan je o visini mirovinskog primanja i utvrđuje se u rasponu od 160,00 do 50,00 eura. Korisnicima mirovine do 320,00 eura pripada iznos jednokratnog novčanog primanja u iznosu od 160,00 eura, korisnicima mirovine od 320,01 do 460,00 eura pripada iznos jednokratnog novčanog primanja u iznosu od 120,00 eura, korisnicima mirovine od 460,01 do 600,00 eura pripada iznos jednokratnog novčanog primanja u iznosu od 80,00 eura, korisnicima mirovine od 600,01 do 730,00 eura pripada iznos jednokratnog novčanog primanja u iznosu od 60,00 eura te korisnicima mirovine od 730,01 do 880,00 eura pripada iznos od 50,00 eura.

Jednokratno novčano primanje isplatit će se i korisnicima mirovine koji uz mirovinu iz hrvatskog mirovinskog osiguranja, neovisno o tome je li im je mirovina priznata samo na temelju mirovinskog staža navršenog u Republici Hrvatskoj, tzv. samostalna mirovina ili zbrajanjem staža iz inozemstva, tzv. razmjerna mirovina, primaju i mirovinu iz država s kojom Republika Hrvatska ima sklopljen međunarodni ugovor o socijalnom osiguranju ili u kojima se primjenjuju pravni propisi Europske unije. Tim korisnicima jednokratno novčano primanje isplatit će se pod uvjetom da do 31. svibnja 2024. dostave Hrvatskom zavodu za mirovinsko osiguranje dokaz o neto iznosu inozemne mirovine za mjesec veljaču 2024. i ukoliko im zbrojene mirovine ne prelaze iznos od 880,00 eura. Iznos mjesečne mirovine koja je korisniku isplaćena u valuti iz inozemstva preračunat će se u vrijednost eura po srednjem tečaju Hrvatske narodne banke važećem na dan 29. veljače 2024., a s obzirom na različite porezne tretmane inozemnih mirovina, ista će se uračunavati u neto iznosu.

Jednokratno novčano primanje isplatit će se i svim korisnicima inozemnih mirovina koji imaju prebivalište u Republici Hrvatskoj, odnosno koji primaju samo mirovinu iz inozemstva koji su ostvarili mirovine iz država s kojima Republika Hrvatska ima sklopljen međunarodni ugovor o socijalnom osiguranju ili koje primjenjuju uredbe Europske unije o koordinaciji sustava socijalne sigurnosti. Za korisnike mirovina iz tih država, propisuje se dodatni uvjet da u Republici Hrvatskoj imaju prebivalište u neprekidnom trajanju od najmanje tri mjeseca neposredno prije donošenja ove Odluke i da inozemnu mirovinu primaju na transakcijski račun u poslovnoj banci u Republici Hrvatskoj.

Također, jednokratno novčano primanje isplatit će se i zaposlenim korisnicima mirovine, kao i onima koji obavljaju djelatnost, ako im ukupan prihod s osnova rada i mirovina ne prelazi iznos od 880,00 eura.

Isplata jednokratnog novčanog primanja izvršit će se najkasnije u ožujku 2024., a korisnicima kojima rješenje o pravu na mirovinu, s datumom priznanja prava i isplate mirovine 29. veljače 2024. i raniji, bude doneseno naknadno te su zatečeni u isplati na dan 15. svibnja 2024. za mjesec veljaču 2024. i korisnicima iz točaka III. i IV. isplata će se izvršiti najkasnije u lipnju 2024.

Jednokratno novčano primanje izuzeto je od ovrhe, a sukladno članku 8. stavku 2. točki 7. Zakona o porezu na dohodak, ne smatra se dohotkom te ne podliježe oporezivanju.

Jednokratno novčano primanje isplaćeno korisnicima mirovine neće se uračunavati u prihodovni cenzus za oslobođenje od plaćanja premije dopunskog zdravstvenog osiguranja.

Sredstva za provedbu ove odluke osigurana su u državnom proračunu Republike Hrvatske, a Hrvatski zavod za mirovinsko osiguranje zadužen je za provedbu iste.

Odluka stupa na snagu prvog dana od dana objave u „Narodnim novinama“.